ທ່ານ Aristide ເດີນທາງກັບຄືນເຮຕີ
ອະດີດປະທານາທິບໍດີເຮຕີ ທີ່ລີ້ໄພຢູ່ອາຟຣິກາໃຕ້ ເດີນທາງກັບຄືນປະເທດ
ອະດີດປະທານາທິບໍດີເຮຕີທ່ານ Jean-Bertrand Aris- tide ມີກຳນົດທີ່ຈະເດີນທາງກັບຄືນປະເທດໃນວັນສຸກມື້ນີ້ ສິ້ນສຸດການລີ້ໄພເປັນເວລາ 7 ປີຢູ່ໃນຕ່າງປະເທດ ໃນຂະນະທີ່ທ່ານອອກເດີນທາງ ຈາກອາຟຣິກາໃຕ້ໃນວັນ ພະຫັດວານນີ້ທ່ານ Aristide ເອີ້ນການເດີນທາງກັບຄືນ ປະເທດ ຄັ້ງນີ້ວ່າ “ເປັນມື້ທີ່ຍິ່ງໃຫຍ່” ແລະເວົ້າວ່າ ທ່ານ ແລະພັນລະຍາຂອງທ່ານມີຄວາມປິຕິຍິນດີ ທີ່ໄດ້ເດີນທາງ ກັບຄືນໄປເຮຕີ ອະດີດຜູ້ນຳຂອງເຮຕີເດີນທາງກັບຄືນປະເທດ 2 ມື້ກ່ອນ ທີ່ປະເທດດັ່ງກ່າວຈະທຳການປ່ອນບັດເລືອກຕັ້ງປະທານາທິບໍດີຮອບສອງທີ່ໄດ້ມີການ ເລື່ອນເວລາມາແລ້ວນັ້ນ ທ່ານ Aristide ໄດ້ຖືກຂັບໄລ່ອອກຈາກຕຳແໜ່ງໂດຍການກໍ່ກະບົດດ້ວຍກຳລັງອາວຸດ ໃນເດືອນກຸມພາປີ 2004 ແລະໄດ້ລີ້ໄພ ຢູ່ທີ່ອາຟຣິກາໃຕ້ນັບແຕ່ນັ້ນມາ ໃນຕອນເຊົ້າ ຂອງວັນພະຫັດວານນີ້ລັດຖະມົນຕີປະຈຳທຳນຽບປະທານາທິບໍດີຂອງອາຟຣິກາໃຕ້ທ່ານ Collins Chabane ກ່າວວ່າເຈົ້າໜ້າທີ່ເຮຕີໄດ້ອອກໜັງສືເດີນທາງໃຫ້ແກ່ອະດີດປະທາ ນາທິບໍດີແລະອາຟຣິກາໃຕ້ບໍ່ສາມາດທີ່ຈະກັກຜູ້ກ່ຽວໄວ້ເປັນໂຕປະກັນ ໂຄສົກຂອງສະພາຄວາມໝັ້ນຄົງແຫ່ງຊາດສະຫະລັດ ທ່ານ Tommy Vietor ກ່າວວ່າ ສະຫະລັດມີຄວາມວິຕົກກັງວົນເປັນທີ່ສຸດ ກ່ຽວກັບການເດີນທາງກັບຄືນປະເທດຂອງ ທ່ານ Aristide ໂດຍເຕືອນວ່າມັນອາດຈະສ້າງຄວາມວຸ້ນວາຍຂຶ້ນຢູ່ໃນເຮຕີກ່ອນການ ເລືອກຕັ້ງໃນມື້ວັນອາທິດມື້ຮືນີ້ ທ່ານ Aristide ໄດ້ສະແດງຄວາມປະສົງ ຢາກເດີນທາງກັບຄືນໄປຍັງເຮຕີ ຫຼັງຈາກອະ ດີດຈອມຜະເດັດການ Jean-Claude Duvalier ໄດ້ເດີນທາງກັບຄືນ ປະເທດແບບບໍ່ ຄາດຝັນໃນເດືອນມັງກອນຜ່ານມາ